Dié stories sal tieners lekker laat gril en ril | Netwerk24
Dié stories sal tieners lekker laat gril en ril
Deur J.B. Roux 14 September 2020 05:01
Die geheim van die nuwe hoof en Die been in die bos
Anzil en Keenan Kulsen
Boeke wat op amper-tieners gerig is – soos die eerste twee boeke in Anzil en Keenan Kulsen se Bitterbos-reeks, met illustrasies deur Stephen Wallace – is belangrik.
Lesers in dié ouderdomsgroep het aanbeweeg van slaaptydsprokies. As die boeke wat hulle nóú lees, hulle verveel of koud laat, is hulle dalk permanent vir die boekewêreld verlore.
Maar hoe vermaak jy hulle?
Jy laat hulle skrik en gril, het die Kulsens besluit. Daarvoor skep hulle toe vyf amper-tiener-karakters, al vyf leerlinge aan die Laerskool Bitterbos.
In Die geheim van die nuwe hoof word 'n nuwe skoolhoof op die leerlinge losgelaat: mevrou Bosman is groter as lewensgroot, met 'n wilde haarstyl en 'n dolk van 'n neus.
Sy is geheimsinnig, doen boaardse dinge en hou van ontploffings: hoe groter, hoe beter. Wie of wat is sy regtig?
Die groepie probeer op haar spioeneer, maar vergeefs. Hulle kom net dieper in die moeilikheid. Die antwoord lê, soos dit hoort, eers aan die einde van die laaste hoofstuk.
In Die been in die bos kampeer die Bitterbosbende teen 'n rivier. Die eerste dag is jolig – dan gebeur daar oënskynlik onverklaarbare dinge, soos 'n trein wat voortjaag sonder treinspore. 'n Verwoede hond, 'n geheimsinnige omie en 'n mens se femurbeen voltooi die prentjie. Selfs die internet kan nie verklaar wat aan die gang is nie.
Die bende se nuuskierigheid en avontuurlus laat hulle knaend in die moeilikheid beland.
Dié stories is verbeeldingryk, boeiend en prettig, perfekte oorgangstories vir jong lesers wat nog dromerig is van sprokiesfantasië en nog nie gereed is vir ernstiger jeugverhale nie.
Die Kulsens gesels in 'n helder kinderstem met hul lesers. Wallace se illustrasies vul die verhale perfek aan. Spookstories is deel van ons kultuur en hierdie twee is baie welkom.